CELEX: 
Language: bg
Date: 2021-12-08 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/242 за определяне на подробни правила относно функционирането на консултативните съвети в рамките на общата политика в областта на рибарството

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Консултативните съвети са консултативни форуми на заинтересованите страни на ГД „Морско дело и рибарство“, предвидени в рамките на Общата политика в областта на рибарството
                  1
               , за да предоставят на Комисията и на държавите членки съвети и информация по въпроси, свързани с управлението на рибарството в тяхната зона или област на компетентност. Правилата за тяхното функциониране са определени в Делегиран регламент (ЕС) 2015/242
                  2
               . Настоящото изменение допринася за работата, предприета от ГД „Морско дело и рибарство“ с цел усъвършенстване на функционирането на консултативните съвети и подобряване на начина, по който тя работи с тях. Очаква се с изменението да се улесни функционирането на консултативните съвети чрез по-добро представителство на различните групи и интереси, като същевременно се преодолеят проблемите, произтичащи от липсата на подробни разпоредби в съществуващия регламент.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Настоящият проект на акт е разработен въз основа на изготвени от консултативните съвети мнения и предложения, събрани при подготовката и по време на съвместното заседание на консултативните съвети, проведено на 18 януари 2021 г. По време на друго съвместно заседание, проведено на 5 май 2021 г., консултативните съвети имаха възможност да представят допълнителни коментари по проекта за критерии. Коментарите им по окончателния проект бяха изслушани по време на заседание на 15 юли 2021 г. От държавите членки беше поискано също така да набележат други елементи, които биха могли да бъдат разгледани в рамките на настоящата инициатива, и с тях бяха проведени консултации по време на заседание на експертната група на Комисията, проведено на 16 юли 2021 г. Настоящият проект на делегиран акт бе предоставен на широката общественост за коментари от 17 юли до 10 септември 2021 г., като в този период бяха получени 7 различни становища от консултативни съвети, както и някои мнения от отделни организации, НПО и един регион на ЕС. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящото изменение се цели: 1) да се подобри балансът между секторните организации и другите групи по интереси при председателските позиции, 2) да се уточнят критериите за класифициране на членовете в двете категории заинтересовани страни, 3) да се засилят разпоредбите за подходящо представителство на другите заинтересовани групи, 4) да се определят подробно методите на работа с цел осигуряване на съответствие с целите на ОПОР, прозрачност и зачитане на всички становища, както и 5) да се въведе изискване за извършване на външни и независими прегледи на изпълнението. 
            
            
               
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 8.12.2021 година
            
            
               за изменение на Делегиран регламент (ЕС) 2015/242 за определяне на подробни правила относно функционирането на консултативните съвети в рамките на общата политика в областта на рибарството
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  3
               , и по-специално член 45, параграф 4 от него,
            
            
               като има предвид, че:
            
            
               (1)В член 43 от Регламент (ЕС) № 1380/2013 се предвижда създаването на консултативни съвети, които да насърчават балансираното представителство на всички заинтересовани страни в областта на рибарството и аквакултурите и да допринасят за постигането на целите на общата политика в областта на рибарството.
            
            
               (2)В съответствие с член 45, параграф 4 от Регламент (ЕС) № 1380/2013 Комисията прие Делегиран регламент (ЕС) 2015/242 на Комисията за определяне на подробни правила относно функционирането на консултативните съвети в рамките на общата политика в областта на рибарството
                  4
               .
            
            
               (3)Комисията прие Делегиран регламент (ЕС) 2017/1575
                  5
                за изменение на Делегиран регламент (ЕС) 2015/242, за да поясни определението за „секторни организации“, да уточни процедурата за класифициране на членовете на консултативните съвети в една от двете категории заинтересовани страни, посочени в член 45, параграф 1 от Регламент (ЕС) № 1380/2013, и за да предостави и на двете категории правото да вземат самостоятелно решения относно своето представителство в изпълнителния комитет. 
            
         
         
            
               (4)С консултативните съвети и с държавите членки бяха проведени консултации с оглед на опита, натрупан в прилагането на Делегиран регламент (ЕС) 2015/242. 
            
            
               (5)За да се осигури по-балансирано представителство на всички интереси и да се подобри безпристрастността при председателстването, е целесъобразно консултативните съвети да определят с консенсус председател и поне един заместник-председател, които да принадлежат към различни категории заинтересовани страни, както са посочени в член 45, параграф 1 от Регламент (ЕС) № 1380/2013. Работните групи следва да се председателстват, доколкото е възможно, от представители на двете категории заинтересовани страни. Консултативните съвети следва да бъдат оправомощени да определят председател и заместник-председатели, които не са включени в състава на консултативните съвети.
            
            
               (6)С цел осигуряване на гладкото функциониране на консултативните съвети е необходимо допълнително да се уточнят критериите за класифициране на техните членове в двете категории заинтересовани страни, посочени в член 45, параграф 1 от Регламент (ЕС) № 1380/2013.  
            
            
               (7)Съгласно определението в член 2, точка 2 от Делегиран регламент (ЕС) 2015/242 „секторни организации“ означава организации, представляващи риболовните оператори и когато е уместно, операторите в сектора на аквакултурите, както и представители на секторите на преработването и предлагането на пазара. Съгласно определението в член 4, точка 30 от Регламент (ЕС) № 1380/2013 „оператор“ означава физическо или юридическо лице, което експлоатира или притежава предприятие, извършващо която и да е от дейностите, свързани с който и да е етап от веригите за производство, преработка, предлагане на пазара, дистрибуция и търговия на дребно на продукти от риболов и аквакултури. Поради това критериите за класифициране на членовете на консултативните съвети следва да дават възможност организациите, представляващи горепосочените сектори, да се класифицират в категорията „секторни организации“. Освен това операторите, извършващи доставки за горепосочените сектори, като например производителите на мрежи за риболов или на лед, следва да се класифицират като „секторни организации“. 
            
            
               (8)Дадена организация може да се счита за представителна за сектора, когато най-малко 50 % от нейните членове сами по себе са представители на сектора или имат преки или непреки икономически интереси в сектора, когато тя представлява служители в сектора или когато най-малко 50 % от нейното финансиране идва от сектора. Тези организации следва също така да се считат за „секторни организации“ за целите на член 45, параграф 1 от Регламент (ЕС) № 1380/2013.
            
            
               (9)С цел осигуряване на балансирано функциониране на консултативните съвети е необходимо организациите, които утвърждават хоризонтални принципи — като опазването на околната среда, правата на потребителите и правата на човека, здравеопазването, насърчаването на равенството, здравето на животните или хуманното отношение към тях — да се класифицират като секторни организации, когато са представителни за сектора по смисъла на съображение 7 или 8. Следователно организациите, които утвърждават такива хоризонтални принципи, следва да се класифицират в „други заинтересовани групи“ само ако са независими от сектора, т.е. ако по-малко от 50 % от техните членове сами по себе са представители на сектора или имат пряк или непряк икономически интерес в сектора, ако не представляват служители в сектора и ако по-малко от 50 % от тяхното финансиране идва от сектора.
            
            
               (10)Съгласно определението в член 4, точка 28 от Регламент (ЕС) № 1224/2009 „любителския риболов“ означава риболовни дейности с нетърговска цел, използващи живи морски ресурси за развлечение, туризъм или спорт. Тъй като по своето естество, цели и средства организациите, представляващи любителския или спортния риболов, се различават от секторните организации по смисъла на определението в член 2, точка 2 от Делегиран регламент (ЕС) 2015/242, те следва да се класифицират като „други заинтересовани групи“. 
            
            
               (11)Секторът на рибарството и аквакултурата все повече се изправя пред необходимостта да си взаимодейства със заинтересовани страни, които се конкурират при различните начини на използване на морето, включително за целите на производството на енергия, добива, туризма или опазването. Тези заинтересовани страни може да имат интереси, които се различават от интересите на сектора на рибарството и аквакултурата. Поради това е необходимо организациите, участващи в изпълнението на задачите на консултативните съвети, както са определени в член 44 от Регламент (ЕС) № 1380/2013, и представляващи или имащи преки или непреки икономически интереси, свързани с използването на морската среда или морското пространство, което използване е различно от търговския риболов, аквакултурата или преработването, предлагането на пазара, разпространението и търговията на дребно с морски храни, да се класифицират като „други заинтересовани групи“. 
            
            
               (12)Следва да се обърне специално внимание да бъде осигурено балансирано и широко представителство в рамките на консултативните съвети на всички заинтересовани страни, включително другите заинтересовани групи и представителите на флотовете за дребномащабен риболов. 
            
            
               (13)За да се изпълнят изискванията по член 43, параграф 1 от Регламент (ЕС) № 1380/2013, в който се предвижда създаването на консултативни съвети с цел допринасяне за постигането на целите на общата политика в областта на рибарството, определени в член 2 от същия регламент, е необходимо да се определят подробно методите на работа, които консултативните съвети следва да използват при разработването на препоръки. 
            
            
               (14)Консултативните съвети, в качеството си на органи, работещи за постигането на цел от общ европейски интерес, получават финансова подкрепа от Съюза. Поради това функционирането им следва да бъде редовно наблюдавано и подлагано на оценка чрез извършването на редовни външни и независими прегледи на изпълнението.
            
            
               (15)Поради това Делегиран регламент (ЕС) 2015/242 на Комисията следва да бъде съответно изменен,
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2015/242 се изменя, както следва:
            
            
            
               1)Член 4 се заменя със следното:
            
            
               „Член 4
            
            
               Структура и организация на консултативните съвети
            
         
         
            
               1.В допълнение към разпоредбите на член 43, параграф 1, член 45, параграфи 1—3 от Регламент (ЕС) № 1380/2013 и приложение III към същия регламент структурата и организацията на консултативните съвети трябва да съответстват на разпоредбите на параграфи 2—7 от настоящия член.   
            
            
               2.Консултативният съвет определя с консенсус председател и най-малко един заместник-председател. Председателят може да е лице, което не е член на консултативния съвет. В случай че председателят е определен измежду представителите на членуващите организации, най-малко един от заместник-председателите се определя измежду представителите на тази категория от посочените в член 2 категории „секторни организации“ и „други заинтересовани групи“, към която не принадлежи председателят. Този принцип се прилага при възможност и по отношение на председателите на работните групи.
            
            
               3.Общото събрание на всеки консултативен съвет:
            
            
               а)приема процедурен правилник на консултативния съвет;
            
            
               б)провежда най-малко веднъж годишно заседания за одобряване на годишния доклад, годишния стратегически план и годишния бюджет на консултативния съвет;
            
            
               в)взема решение относно класификацията на членовете на консултативния съвет в категориите „секторни организации“ или „други заинтересовани групи“, като използва установените в приложение І критерии и се основава на обективна и проверима информация, като например разпоредбите на устава, списъка на членовете и естеството на дейностите на съответната организация. 
            
            
               4.Въз основа на информацията, предоставена от секторните организации и от другите заинтересовани групи относно местата, разпределени съответно между тях, общото събрание назначава изпълнителен комитет в състав до 25 членове. След консултация с Комисията общото събрание може да реши да назначи изпълнителен комитет в състав до 30 членове, за да се гарантира подходящо представителство на флотовете за дребномащабен риболов.
            
            
               5.Общото събрание гарантира справедлив размер на членския внос, осигуряващ балансирано и широко представителство на всички заинтересовани страни, като се отчитат финансовите им възможности. 
            
            
               6.Изпълнителният комитет:
            
            
               а)насочва и ръководи изпълнението на задачите на консултативния съвет в съответствие с член 44, параграфи 2 и 3 от Регламент (ЕС) № 1380/2013;
            
            
               б)изготвя годишния доклад, годишния стратегически план и годишния бюджет;
            
            
               в)приема препоръки и предложения съгласно член 44, параграф 2 от Регламент (ЕС) № 1380/2013.
            
            
               7.Общото събрание и изпълнителният комитет осигуряват балансирано и широко представителство на всички заинтересовани страни, с акцент върху другите заинтересовани групи и когато е целесъобразно, върху флотовете за дребномащабен риболов. Броят на представителите на флотовете за дребномащабен риболов следва да отразява дела на флотовете за дребномащабен риболов в сектора на рибарството на заинтересованите държави членки.“
            
            
            
               2) Член 5 се заменя със следното:
            
            
               „Член 5
            
            
               Методи на работа
            
            
               1.Консултативният съвет следи изготвяните препоръки и предложения:
            
            
               а)да съответстват на правилата и целите на общата политика в областта на рибарството, определени в член 2 от Регламент (ЕС) № 1380/2013;
            
            
               б)да са разработени в съответствие със строги принципи на прозрачност, балансирано представителство и зачитане на всички изразени мнения;
            
         
         
            
               в)да са приети по възможност с консенсус. Ако не може да бъде постигнат консенсус, особените мнения, изразени от отделни членове, се записват в препоръките, приети с мнозинство от присъстващите и гласували членове.
            
            
               2.При вземането на решение относно своите методи на работа консултативният съвет се стреми да осигури ефективност и пълноценно участие на всички членове чрез използването на съвременни информационни средства за комуникация и чрез предоставянето на услуги за устен и писмен превод.“
            
            
            
               3)Вмъква се следният член 7a:
            
            
               „Член 7a
            
            
               Прегледи на изпълнението
            
            
               Консултативният съвет се подлага поне веднъж на всеки пет години на независим преглед на изпълнението. С прегледа се цели да се установят най-добрите практики и слабостите, да се дадат препоръки, насочени към подобряване на функционирането на консултативния съвет и да се даде оценка на неговия цялостен принос за постигане на целите на общата политика в областта на рибарството, определени в Регламент (ЕС) № 1380/2013. Резултатите от тези прегледи се оповестяват публично, а ако бъдат установени слабости във функционирането, се придружават от план за действие, в който се определят конкретни действия и ясен график за тяхното осъществяване.“
            
            
               4)Добавя се следното приложение „Критерии за класифициране на членовете на консултативните съвети в категориите „секторни организации“ или „други заинтересовани групи“:
            
            
                „ПРИЛОЖЕНИЕ: Критерии за класифициране на членовете на консултативните съвети в категориите „секторни организации“ или „други заинтересовани групи“
            
            
            
               1.Дадена организация се класифицира като „секторна организация“, когато е изпълнен най-малко един от следните критерии:
            
            
               а)организацията представлява или има преки или непреки икономически интереси в секторите на търговския риболов, аквакултурата, преработването, предлагането на пазара, разпространението или търговията на дребно с морски храни;
            
            
               б)мнозинство от членовете на организацията, независимо дали са физически или юридически лица, представлява или има преки или непреки икономически интереси в секторите на търговския риболов, аквакултурата, преработването, предлагането на пазара, разпространението или търговията на дребно с морски храни;
            
            
               в)организацията представлява служители в секторите на търговския риболов, аквакултурата, преработването, предлагането на пазара, разпространението или търговията на дребно с морски храни;
            
            
               г)най-малко 50 % от финансирането на организацията идва от предприятия, които осъществяват дейност в областта на търговския риболов, аквакултурата, преработването, предлагането на пазара, разпространението или търговията на дребно с морски храни;
            
            
               д)организацията отговаря на поне един от критериите, посочени в точка 1, букви а)—г), и осъществява дейност в областта на околната среда, правата на потребителите и правата на човека, здравеопазването, насърчаването на равенството, здравето на животните или хуманното отношение към тях.
            
            
               2.Дадена организация се класифицира като „друга заинтересована група“, когато не отговаря на нито един от критериите, установени в параграф 1, и:
            
            
               а)е с основна дейност в областта на околната среда, правата на потребителите и правата на човека, насърчаването на равенството, здравето на животните или хуманното отношение към тях или любителския или спортния риболов; или 
            
            
               б)представлява или има преки или непреки икономически интереси, свързани с използването на морската среда или морското пространство, което използване е различно от търговския риболов, аквакултурата или преработването, предлагането на пазара, разпространението и търговията на дребно с морски храни. “
            
            
               Член 2
            
         
         
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 8.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
               
            
         
         
            
                  
                     (1)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството (ОВ L 354, 28.12.2013 г., стр. 22—61). 
               
               
                  
                     (2)
                  
                        ОВ L 41, 17.2.2015 г., стр. 1—4.
               
               
                  
                     (3)
                  
                        ОВ L 354, 28.12.2013 г., стр. 22—61.
               
               
                  
                     (4)
                  
                        Делегиран регламент (ЕС) 2015/242 на Комисията от 9 октомври 2014 г. за определяне на подробни правила относно функционирането на консултативните съвети в рамките на общата политика в областта на рибарството (ОВ L 41,17.2.2015, p. 1—4).
               
               
                  
                     (5)
                  
                        Делегиран регламент (ЕС) 2017/1575 на Комисията от 23 юни 2017 г. за изменение на Делегиран регламент (ЕС) 2015/242 (ОВ L 239, 19.9.2017 г., стр. 1—2).